 अलगाववादिएं गी बिनी अस्तित्व आह्‌ली गल्लबात प्रक्रिया च शामल होने दे साददे दी गल्ल करिऐ उमर होर इक खेढ़ खेढढा करदे न।  कश्मीर च सुरक्षाबलें पासेआ कीती जा करदिएं बे-कसूर लोकें दिएं हत्तेआएं उप्पर लगातार होआ करदे वरोध प्रदर्शनें थमां खिंजे दे उमर अब्दुल्ला होरें अलगाववादिएं गी गलाया ऐ जे ओह जां ते गल्लबात लेई अग्गे औन जां फ्ही आम लोकें गी उंदी सरकार दे खलाफ भड़काना छोड़ी देन।  इत्थे तक्कर जे उनें सारतें आहली भाशा दा इस्तमाल करदे होई अलगाववादिएं गी धमकी तक्कर देई टकाई जिसलै उनें गलाया जे उंदे (अलगाववादिएं) पासेआ कीते जा करदे हड़तालें दे आहवान आम लोकें दी जिंदगी च मुश्कलां पैदा करा करदे न ते "इस्सी बर्दाश्त नेईं कीता जाग"।  अपने बापू हुंदे साहीं इक्कै जबान राहें इन्ना मिट्‌ठा ते इन्ना कौड़ा बोलने दी बजाह कन्नै जमीनी समस्या दी जड़ बक्खी उंदी समझदारी च कमी ते चिडचड़ेंपन गी सामनै आहनी टकांदी ऐ।  हुर्रियत नेताएं गी मुक्खमंत्री नै वार्ता प्रक्रिआ दी मेज तक्कर औने दा साद्‌दा दिंदे होई गलाया ऐ जे ‘उनेंगी अग्गे आहनी ऐ अपनिएं समस्याएं दे बारे च वचार करने दी लोड़ ऐ। ’ हुन असल सोआल एह ऐ जे ओह वार्ता दी मेज ऐ कुत्थे जित्थे ओह अलगाववादिएं गी बलांदे होई उंदे कन्नै उंदें मुद्‌दे दे बारे च चर्चा करने गी गलाऽ करदे न?  कश्मीर मसले गी सुलझाने लेई किश ब’रे पैहल्ले भारत ते पाकिस्तान बश्कार शुरू कीती गेदी संयुक्त वार्ता प्रक्रिआ मुंबई च होए दे आतंकवादी हमले परैंत ठंडे बस्ते च पाई दित्ती गेई ऐ।  ऐसे हालात च इस चाल्ली दिआं वार्तां तदुं तक्कर अग्गे नेईं बधी सकदिआं जदुं तक्कर खित्ते च शांति दी मेद ते ववादत रिआसती दे लोकें दिए मेदें मताबक कश्मीर मामले दा हल्ल नेईं कड्डेआ जंदा, हालांके कश्मीर समस्या कन्नै सरबंधत कोई बी जतन शुरू नेई कीते गे हैन।  रिआसती दे लोक, जेहड़े इस ववाद च मुक्ख पार्टी न, गी अज्जै तक्कर वार्ता प्रक्रिया च कोई थाहर नेईं दित्ती गेई। 